કૈલાશ માનસરોવરની યાત્રા બે અલગ અલગ માર્ગોથી પૂર્ણ કરવામાં આવે છે. એક રસ્તો ઉત્તરાખંડનો લિપુલેખ પાસ છે અને બીજો રુટ પૂર્વોત્તર ભારતના સિક્કિમનો નાથુલા પાસ છે. કૈલાશ માનસરોવર યાત્રાનું આયોજન દર વર્ષે જૂનથી સપ્ટેમ્બર મહિના દરમિયાન ભારતીય વિદેશ મંત્રાલય દ્વારા કરવામાં આવે છે. કૈલાશ માનસરોવર ચીનના અધિકાર ક્ષેત્રમાં તિબેટમાં આવેલું છે. જ્યાં પહોંચવા માટે નેપાળ થઈને જવું પડે છે. વર્ષ 2017માં ચીને નથુલા પાસ બંધ કર્યો હતો જેના લીધે યાત્રીઓને ઘણી મુશ્કેલીઓનો સામનો કરવો પડ્યો હતો. પરંતુ આ વર્ષે નાથુલા પાસ ફરી ખુલવાના કારણે પ્રવાસીઓને રાહત થશે. કૈલાશ માનસરોવરની યાત્રા ઘણી ઉંચાઈ ઉપર અને પ્રાકૃતિક રીતે દુર્ગમ હોવાથી આ યાત્રા માટે શારિરીક રીતે ફિટ હોવું ખુબજ જરુરી છે. પ્રવાસીઓની પસંદગી સરકાર કરે છે, પ્રવાસીઓને તેની ફિટનેસના આધારે પસંદ કરવામાં આવે છે. આ યાત્રા લગભગ 29 દિવસમાં પુરી કરવામાં આવે છે. જો તમને આર્થિક રીતે કોઈ તકલીફ ના હોય તો આ યાત્રા માટે આપ ખાનગી કંપનીઓની હેલિકોપ્ટર સેવા દ્વારા પણ મુસાફરી કરી શકો છો. જે 9-10 દિવસમાં પૂર્ણ થાય છે. તેનો અંદાજિત ખર્ચ 1.60 લાખ રુપિયા જેટલો થાય છે.